
Trafodwch yn feirniadol yr agwedd Dysgu Seiliedig ar Ymholi (DSY) y gellir ei ddefnyddio fel rhan o ystod o agweddau dysgu ac addysgu yn yr ysgol gynradd. Yn eich trafodaeth, cyfeiriwch at enghreifftiau o strategaethau a thechnegau DSY y byddwch yn eu defnyddio i ddatblygu sgiliau, gwybodaeth a dealltwriaeth y dysgwyr mewn agweddau o’r dyniaethau a gwyddoniaeth yn yr ysgol gynradd.

Beth a olygir wrth Ddysgu Seiliedig ar Ymholi?

Ceir pwyslais gynyddol ym maes addysg erbyn hyn ar fagu disgyblion sy’n medru dysgu’n greadigol, annibynnol ac yn fentrus a hynny fel unigolion hollol hyderus (Donaldson, 2015). Dadleua Morton (2018) fod pobl yn dueddol o golli golwg ar y ffaith mai pwrpas addysg yw i greu dysgwyr gydol oes gan ddarparu’r disgyblion â set o sgiliau trosglwyddadwy y gellir eu defnyddio mewn amryw gyd-destunau yn eu bywydau’n y pendraw. Cytuna Nottingham (2017) mai un cam ymlaen wrth wneud hyn fyddai i ystyried yn fwy trylwyr sut i hogi datblygiad sgiliau meddwl plant ac i annog trawsnewidiad yn agwedd disgyblion tuag at eu gwaith. Drwy ganolbwyntio ar hynny bydd athrawon yn cynnig i blant sgiliau a fydd yn eu cynorthwyo’n hir-dymor a hynny nid yn unig wrth iddynt wynebu profion a sefyll arholiadau gan ddringo grisiau addysg ond hefyd, ac yn bwysicach fyth, wrth iddynt ddelio â sialensau amrywiol bywyd (Nottingham, 2015). Gwela Estyn (2018) arfer dda o strategaethau hybu dysgwyr annibynnol yn Ysgol Gynradd Coed Efa. Yno, ceir ethos o ymholi. Yn ôl Dweck (2018), herio plant yw’r unig ffordd o hyfforddi meddwl hyderus a dywed Palmer (2002) mai un ffordd o herio yn yr ystafell ddosbarth yw gweithredu dulliau Dysgu Seiliedig ar Ymholi [DSY].
Noda Nottingham (2015) fod dulliau DSY yn fodd o hybu sgiliau meddwl ac o ganlyniad datblygir dysgu dyfnach. Deillia hyn o’r theori dysgu adeileddol lle ceir rhyngweithio cymdeithasol rhwng dysgwyr wrth iddynt drafod, cwestiynu ac ymchwilio mewn modd heriol er mwyn datrys problem (MacBlain, 2014). Noda Meyer (2010) mai un o brif ffactorau DSY yw sicrhau bod yr athro yno fel hwylusydd, i ddal llaw ac i gynorthwyo yn hytrach na chyflwyno ac arwain y dysgu. Cyflwynir yma felly’r syniad o greu gwersi sy’n fwy plentyn-ganolog gan ganiatáu i’r plant yrru’r dysgu’n fwy aml. Cytuna Chichekian (2016) fod DSY yn seiliedig ar waith unigol neu mewn grwpiau sy’n hybu sgiliau creadigol, trosglwyddadwy yn drawsgwricwlaidd. Elfennau allweddol DSY yw casglu tystiolaeth yn dilyn cwestiynau sy’n deillio o ddidrodeb y plant dan sylw. Dadleua Robinson (2014) fod gwrando ar lais y plentyn yn gynyddol bwysig bellach ac yn bendant mae DSY yn un ffordd o ddarparu cyfleon i athrawon ar gyfer sicrhau fwy o hyn o fewn gwersi ac fel rhan o fywyd cyffredinol ysgolion.
Wedi dweud hyn, dadleua Bruder a Prescott (2013) fod YN rhaid cymryd gofal wrth weithredu dulliau DSY ar lawr yr ystafell ddosbarth a hynny’n enwedig yn yr ysgol gynradd. Rhybuddia Hattie (2015) fod peryg i rai athrawon weithredu dulliau DSY yn rhy gynnar a cheir tystiolaeth amrywiol ynghylch llwyddiant DSY oherwydd hyn. Allweddol yw ystyried gwybodaeth flaenorol plant ymlaen llaw er mwyn osgoi dysgu aflwyddiannus felly. Ychwanega Dunlop et al (2013) at y ddadl hon ynghylch pa mor llwyddiannus yw DSY wrth iddi ystyried y diffyg amser sydd gan athrawon i weithredu’r dull. Noda hefyd fod sicrhau cwestiynau synhwyrol ac addas o’r plant er mwyn datblygu trafodaeth o werth hefyd yn her i athrawon. Atgyfnertha Chichekian (2016) fod prinder amser yn sgil gofynion cwricwlaidd a diffyg hyder athrawon yn rhwystro addysgu llwyddiannus o ddulliau DSY.
Serch hyn oll, amlygir uchod mai nid diffyg o ran y dull ei hun a geir ond yn hytrach anhawsterau yn sgil gwendid polisi yn cyfateb ag ymarfer gan dreiddio i leihad mewn hyder athrawon ac ansicrwydd ynghylch sut i’w addysgu orau. Dywed Dinkele (dyfynnwyd yn Scoffham, 2001) fod yr agwedd datblyga plant tuag at eu dysgu’n yr ysgol yn arf hynod bwerus o ran eu hymateb i waith yn gyffredinol wrth iddynt dyfu o fewn yr ysgol ac o ran eu hymagweddau tuag at ddysgu trwy gydol eu bywydau wedi iddynt adael byd addysg. Mae DSY yn fodd o sicrhau mai iachus a ffrwythlon bydd yr agweddau hynny gan ei fod yn cynyddu ymrwymiad ac yn dilyn diddordebau disgyblion. Noda Dinkele (Scoffham, 2001) fod dysgu dwfn yn digwydd pan cymerir rhan mewn gweithgareddau ymchwil annibynnol ac ymholi drwy ofyn cwestiynau dwys gan ategu unwaith yn rhagor y llu o fuddion y ceir o ddefnyddio dulliau DSY gyda phlant yr ysgol gynradd. Drwy ddilyn awch unigolion darperir cyfleon i drochi plant mewn meysydd amrywiol, cyffrous, heriol gan greu dysgwyr dyfeisgar sy’n dangos diddordeb yn eu dysgu (Cantelini-Williams, 2015). Yn sicr dylid defnyddio dulliau DSY felly er mwyn cyrraedd y gôl hwn o annog annibynniaeth ac agweddau ffafriol tuag at ddysgu ymysg dysgwyr.
Noder bod amryw o ddiffiniadau o DSY yn dilyn pob maes dysgu’n ei ddehongli o gyfeiriadau ac onglau gwahanol (Chichekian, 2016). Yn gyffredinol ceir tri math gwahanol o ymholi sef ymholi strwythuredig, ymholi wedi’i gyfeirio ac ymholi agored (Zion a Mendelovici, 2012). Ceir dadleuon ynghylch buddion y gwahanol ffyrdd hyn o ymholi ond noda Nickels (2016) mai cyd-bwysedd sydd wrth wraidd gweithredu da o DSY. Noda hithau hefyd mai diffyg cyd-bwysedd wrth ymdrin â DSY mewn gwersi gwyddoniaeth yn benodol oedd un o’r prif resymau dros ormodedd o athrawon yn defnyddio’r un topigau yn yr un modd - profion teg oedd y modd dan sylw a gor-ddefnyddiwyd.
Wrth addysgu gwyddoniaeth mae DSY yn ddull angenrheidiol gan ei fod yn cynnig cyfleon i ddysgwyr egluro canfyddiadau drwy arborfi (Harlen, 2014). Atega Murdoch (2014) y syniad hwn fod gweithgareddau wedi’u selio ar ymchwil yn rhoi pwrpas mwy cadarn i blant wrth iddynt ymdrin â thopigau megis gwyddoniaeth a’u cysylltu’n drawsgwricwlaidd â meysydd eraill megis y dyniaethau. Ymddengys felly, er bod gan bob maes dysgu modelau ychydig yn wahanol ynghylch DSY, ceir craidd cyfatebol rhyngddynt sef cynnig cyfleon i’r dysgwr ddatblygu ar ei gyflymdra ef ei hun (Larkin, 2013). Noda Mineo (2016) fod addysgu gwyddoniaeth yn llwyddiannus yn cwmpasu llawer mwy nag ond cofio ffeithiau ac ail-adrodd theorïau ac mae dulliau DSY yn caniatáu ar gyfer yr amrywiaeth hynny. Fel y dywed Turner et al (2011) er mwyn dysgu gwyddoniaeth dylid talu cryn dipyn o sylw ar feistroli sgiliau megis arolygu, arbrofi trwy ofyn cwestiynau ac adnabod patrymau mewn data ar lawr yr ystafell ddosbarth a thu hwnt. Noda Goldsworthy (2015) mai enghreifftiau pellach o fodelau gwyddonol DSY ydy cynnal profion teg ac archwiliadau yn ogystal ag ymchwilio i ddosbarthu a mesur. Cylchdro’r DSY o gwmpas y syniad o gynllunio, wneud ac yna o adfyfyrio ar arfer (Turner et al, 2011). Pwysleisia Chinn et al (2007), er mwyn osgoi amwysedd o ran penderfynu ar gynnwys yr ymchwil neu er mwyn goresgyn cwestiynau arwynebol, dylid darparu gweithgareddau ymarferol a pherthnasol i blant mewn gwersi DSY gwyddonol. Hyba hyn gymhelliant y plant wrth iddo ysbrydoli’r dysgwyr ond hefyd ennyn ymdeimlad o berchnogaeth iddynt (Turner et al, 2011).
[bookmark: _GoBack]O fewn maes dyniaethau, gan gynnwys pynciau megis hanes, daearyddiaeth ac addysg grefyddol, ceir sawl model o DSY. Ar gyfer astudio ardaloedd lleol yn bennaf defnyddir y Model ‘S’ (Grigg a Hughes, 2013). Prif nodweddion y model hwn yw dewis, ymchwilio, dadansoddi a chyfathrebu. Model arall yw’r Model 4 Cam a elwir yn ‘Gylch Ymchwilio’ a cheir tebygrwydd rhyngddo â Model ‘S’ gan ei fod yn seiliedig ar ddilyn patrwm o gychwyn, gwneud, dadansoddi a myfyrio (Samuel, 2009). Ar gyfer addysg grefyddol defnyddir y Model 5 cam (Ofsted, 2008). Ceir modelau eraill hefyd megis y Model ‘Ymholi a Chwestiynau’ (Pickford et al., 2013) a’r Model 6 Cam Ymholiad (Scoffham, 2001). Er yr amrywiaeth sydd ar gael o ran modelau, y cwestiynu yw calon yr ymholi. Golyga hyn fod gan blant fwy o rôl gweithredol yn eu gwaith ac o ganlyniad cynyddir cymhelliant a chwilfrydedd plant yn ogystal â’r posibilrwydd o ddatblygu cof hir-dymor y plant am yr hyn astudiwyd (Haddon dyfynnwyd yn Pickford et al, 2013).
Oherwydd pwysigrwydd cwestiynu o fewn sesiynau DSY yn y dyniaethau’n benodol yn yr achos hwn cynhyrchwyd sawl techneg addas i gynorthwyo cynhyrchu cwestiynau sylweddol megis Tacsonomeg Bloom/Anderson (Wilson, 2016) ar gyfer hanes ac addysg grefyddol ac Hetiau de Bono’n fwy ar gyfer daearyddiaeth (De Bono, 2008). Oherwydd natur amrywiol y dyniaethau nodwyd gan Carr (1961) mai hollbwysig yw osgoi addysgu statig ac arwynebol wrth ymdrin â phynciau’r maes. I gefnogi adeiladu meddylfryd critigol a beirniadol rhaid annog cwestiynu systematig er mwyn elwa o’r ymchwil gan godi ymwybyddiaeth a chreu barnau yn seiliedig ar dystiolaeth gadarn (Collingwood, 2001). Mae DSY yn ffordd o ddatblygu’r sgil o ofyn cwestiynau addas ymysg plant o oed cynnar. Ni ellir danseilio ychwaith bwysigrwydd gwaith maes ac astudiaethau achos o fewn gwersi DSY yn y dyniaethau gan taw dychymyg sy’n gyrru darganfod (Lemisko, 2004). Pwysig yw sbarduno plant gydag amgylcheddau dysgu amrywiol gan gynnwys ardaloedd lleol felly ac ar ben hynny darparu adnoddau aml-ddefnydd er mwyn sefydlu platfform gychwynnol ffafriol a chadarn i DSY yn y dyniaethau.

Sut i fynd ati i weithredu dulliau DSY ar lawr yr ystafell ddosbarth?

Gellir rhoi strategaethau DSY ar waith yn yr ysgol gynradd mewn amryw ffyrdd gan ddefnyddio technegau sy’n addas ar gyfer y maes dysgu a’r grŵp oedran dan sylw. Penderfynwyd canolbwyntio ar y maes dysgu dyniaethau oherwydd y gallu i gynnal gwaith maes a defnyddio astudiaethau achos i godi cwestiynau ac i agor y drysau i’r defnydd o adnoddau amrywiol. Yn amlwg, mi fydd y gweithgareddau dan sylw’n plethu â sesiynau’n seliedig ar dipyn o hanes ac ychydig o ddaearyddiaeth hefyd oherwydd anochel yw gwau’r holl bynciau’n drawsgwricwlaidd (Barnes, 2015). Amlygwyd yn gynt pwysigrwydd ystyried gwybodaeth flaenorol plant wrth fynd ati i ddefnyddio dulliau DSY (Hattie, 2015). I sicrhau nad yw plant yn ansicr o’r dull newydd o ddysgu, gellir defnyddio ardal mwy lleol iddynt fel dechreubwynt gan obeithio sicrhau lefel weddol hafal o wybodaeth gychwynnol gadarn ymysg plant y dosbarth (Campbell, 2009). Penderfynwyd astudio llwybr arfordirol Sir Benfro am y rheswm hwn felly a gan taw astudiaeth o ardal leol ydyw defnyddir Model ‘S’ i weithredu’r gwersi mewn dull DSY.
Er mwyn sgaffaldio’n raddol i annog y dysgwyr heb eu hofni (Wood et al, 1976) dylai’r athro gael gafael gadarn ar y pwnc cyn cychwyn i allu ehangu ar ddysgu’r plant. Felly, er taw tywys y dysgu bydd yr athro’n gwneud, dylid parhau i gaffael gwybodaeth eang ymhlith yr holl bynciau posibl i gyfoethogi dysgu’r disgyblion a’u hannog y tu hwnt i’w hardaloedd dysgu cartrefol (Vygotsky dyfynnwyd yn McLeod, 2019). Dewisiwyd y grŵp oedran Cyfnod Allweddol Dau ar gyfer gweithgareddau DSY y traethawd hwn a hynny oherwydd bod ganddynt wybodaeth flaenorol mwy addas i’r sesiynau dan sylw ac oherwydd ei fod yn gyfnod sy’n gofyn am feddwl dyfnach i bynciau weddol cyfarwydd iddynt i’w cynorthwyo wrth iddynt baratoi i adael yr ysgol gynradd.
Mae dysgu, yn yr ysgol gynradd yn enwedig, yn gofyn am ddysgu ar lefel ddyfnach gan ganolbywntio ar fwy nag ond caffael sgiliau a chofio gwybodaeth ond yn hytrach ar annog dealltwriaeth a chynnal diddordeb (Nimmo, 2017). Noda Booth (2001), er mwyn cymell dysgwyr, fod angen canolbwyntio ar adeiladu ar wybodaeth plant drwy ganolbwyntio ar ardaloedd lleol ac yna defnyddio tystiolaeth i ehangu’r dysgu. Bwriedir gwneud hyn drwy ganolbwyntio ar Abergwaun sydd yn bwll o hanes lleol a daearyddiaeth diddorol. Er mwyn annog ymgysylltiad a chwilfrydedd y plant (Kahn ac O’Rourke, 2004) bydd gwersi mor ymarferol ac sydd bosib gan gynnwys gosod rolau i bawb yn y dosbarth. Mae’r modd sgaffaldir dysgu plant yn cael effaith sylweddol ar eu dysgu (Wood et al, 1976) felly drwy roi rôl i bawb bydd modd cynnig cyfle i bawb cyd-weithio gan ehangu’r rolau i rieni yn ogystal. Atega Estyn (2017) bwysigrwydd cysylltiad rhieni wrth addysgu DSY yn y dyniaethau a nodwyd bod annog archwilio plant gyda’u teuluoedd yn rhan allweddol o lwyddiant y dull. I weithredu fel dull llewyrchus dylai’r plant ddewis ac arwain y dysgu a’r rhieni ac athrawon gyd-weithio i gefnogi’r plentyn cam wrth gam. Dewisiwyd ardal leol felly er mwyn sicrhau bod modd i rieni fynd â’r plant yno hefyd neu rannu eu gwybodaeth hwy am yr ardal gyfagos hynny gyda’u plant.
Dadleua UNESCO (2012) bod addysgu tu fewn i furiau’r ystafell ddosbarth a thu allan yn y gymuned yr un mor bwysig â’i gilydd. Felly’n dilyn y sesiynau agoriadol gall y plant ymchwilio i bedair elfen wahanol wrth astudio Abergwaun. Yn gyntaf, cynhelir gwaith maes yn seiliedig ar forfilod a stori Moby Dick. Yn ail, ceir astudiaeth achos o’r storm fawr a fu yn 1859 a hanes dirywiad Cwm yr Eglwys. All hyn arwain at weithgareddau ag ongl mwy gwyddonol a daearyddol ffisegol megis erydiad ac ymchwilio i ddatrys problemau amgylcheddol o’r fath. Yn drydedd, ceir cyffyrddiad ar y Cwricwlwm Cymreig drwy astudio’r fenyw a wisgodd y wisg Gymreig i yrru’r gelyn o Abergwaun yn ôl i Ffrainc. Yn olaf, caiff y plant ymchwilio i hanes D.J. Williams, sydd wedi byw yn Abergwaun slawer dydd. Wrth astudio’r ardal leol hon felly cynigir llu o gyfleon nid yn unig i astudio Cymru a hanes a diwylliant y tir a’r bobl gan gryfhau eu hymdeiemlad o Gymreictod (Smith, 2015), ond ehangir y dysgu’n bellach i broblemau byd-eang megis difodiant morfilod ac anhawsterau amgylcheddol. Mae addysgu y tu hwnt i ardaloedd lleol plant yr un mor allweddol â hybu hunaniaeth plant o’u treftadaeth hwy (Picardo, 2012) a darpara Abergwaun gyfleon da i ymestyn y tu hwnt i Gymru. Felly, gan taw dull DSY yn seiliedig ar Fodel ‘S’ bydd canolbwynt y sesiynau hyn, strwythurir y traethawd yn dilyn camau’r model sef dewis, ymchwilio, dadansoddi a chyfathrebu.

Dewis

Gan fod DSY yn hybu dysgu hunan-gyfeiriol gellid gosod senario gan yr hwylusydd i ddechrau’n unig er mwyn annog cyfraniad cychwynnol gan y plant gymaint ag y bo modd (Grigg a Hughes, 2013). Y sbardun dan sylw bydd llwybr arfordirol Sir Benfro. Yno ceir afonydd, olion mynyddoedd folcanig, amrywiaeth o anifeiliaid yr arfordir a phentrefi a threfi nepell o’r Parc Cenedlaethol hwn. I gychwyn felly gall yr athro ddosbarthu’r plant i grwpiau bach a darparu bocs dirgel ar gyfer y grwpiau i gyd. Yn y bocs all fod eitemau o bob math megis map sy’n amlinellu taith llwybr arfordirol Sir Benfro (gweler ffigwr 1), map o leoliad parciau cenedlaethol y byd (gweler ffigwr 2) a hefyd gall gynnwys lluniau o’r llwybr arfordirol gan gynnwys ffotograffiau o anifeiliaid ac atyniadau’r Parc Cenedlaethol hwn (gweler ffigwr 3). Gellir hefyd cynnwys llyfrau fel cliw pellach am yr ardal dewisiol fel y gwelir yn ffigwr 4.
Ffigwr 1 – Map o lwybr arfordirol Sir benfro

Ffigwr 2 – Map o leoliad parciau cenedlaethol Prydain
[image: ../../../Users/Siobhan/Desktop/National_Parks_in_England_and_Wales]










Ffigwr 3 – Lluniau o anifeiliaid ac atyniadau llwybr arfordirol Sir Benfro

Ffigwr 4 – Linc we i gopi o lyfr am lwybr arfordirol Sir Benfro

https://www.worldofbooks.com/en-gb/books/hefin-wyn/pentigily-dilyn-llwybr-arfordir-sir-benfro/GOR005142201?keyword=&gclid=EAIaIQobChMI0sKj9aH14QIVhpPtCh3ElgSDEAkYASABEgL6GvD_BwE

Cefnoga Eley (2016) y defnydd o stimiwlau amrywiol megis lluniau a mapiau i annog trafodaethau a sgwrsio pynciol mwy annibynnol. Budd arall o ddarparu adnoddau o bob math yw cynnig cyfleon ar gyfer cyfraniad pawb gan hwyluso a chyffroi’r dysgu. Cyniga’r eitemau hyn oll sawl sbardun er mwyn annog cwestiynau cychwynnol gan y plant ac ennyn eu diddordeb yn yr ardal dan sylw. Gall gwestiynau codi megis ‘Ble yng Nghymru mae Sir Benfro?’ neu ‘Beth yw Parc Cenedlaethol/ Beth sy’n pennu a yw lle’n Barc Cenedlaethol ai peidio?’. Bydd y lluniau’n procio’r meddwl gan gynnig profiad mwy gweledol o’r hyn sydd yn arbennig am lwybr arfordirol Sir Benfro. Arweinia hyn at gyfle i annog y plant i feddwl yn fwy dwys am ‘Beth sy’n denu pobl at lwybr arfordirol Sir Benfro’n benodol?’ a ‘Beth sy’n wahanol o ran nodweddion parciau cenedlaethol ledled Prydain?’. Gellir cymharu tirwedd a thywydd y Parc Cenedlaethol hwn gyda phacriau cenedlaethol eraill gan nodi pam bod un Sir Benfro’n wahanol ac yn well o bosib na pharciau eraill Prydain a thramor.
Cred Kelly (dyddiad anhysbys) fod trafodaethau ar y cyd yn aros yn y cof hir-dymor lawer yn well na phrofiadau mwy goddefol. Noda ein bod yn cofio dros 70% trwy drafod a datblygir dysgu ar sawl lefel yn sgil trafodaethau wrth i ni dderbyn gwybodaeth ac ymgymryd gan ymgysylltu’n emosiynol ac yn arbrofol gyda’r testun dan sylw.  Mewn trafodaethau cychwynnol pwysig yw sicrhau amgylchedd ddysgu ymlaciedig lle nad oes yna atebion cywir nac anghywir gan leihau ymyrraeth athro gymaint ag y bo modd (Hattie, 2008). Er mwyn annog trafodaethau dyfnach a mwy ymestynnol felly, cyn symud ymlaen i gyflwyno’r plant i’w hastudiaeth ardal leol fwy penodol sef Abergwaun, gellid trefnu taith i’r llwybr arfordirol i roi mwy o flas i’r plant o’r lle. Bydd bod yn yr awyr agored yn tanio’u dychymyg ac mae’n rhan allweddol o ddulliau dysgu DSY o fewn maes dyniaethau (Catling, 2017).
Rhan o athroniaeth Dewey (dyfynnwyd yn Herman a Pinard, 2015)  oedd fod plant yn dysgu orau o wneud ac o gael profiadau mwy ‘hands-on’. Yn ystod y daith i’r arfordir felly gellir aros yn eu grwpiau a chael rolau gwahanol megis plentyn sy’n arwain, un arall sy’n dilyn y map a’r cwmpawd, rhai’n tynnu lluniau o’r ardal ac o’i gilydd wrthi’n archwilio. Ni fydd gofynion penodol gan yr athro er mwyn sicrhau fod y plant yn dilyn eu diddordebau hwy y meini prawf llwyddiant all fod rhywbeth tebyg i ‘defnyddio sgiliau gweithio fel tîm i ddarganfod pa fath o le yw llwybr arfordirol Sir Benfro’. Caniata hyn gyfle i’r plant fforio’n annibynnol a chofnodi eu gwaith maes gan ddefnyddio cymhwysedd digidol. Wedi dychwelyd i’r dosbarth byddan nhw wedi cael gwell flas o’r llwybr ei hun ac yn medru trafod eu cwestiynau am yr ardal hon yn fwy hyderus.
Ar lwybr arfordirol Sir Benfro ceir gêm a elwir yn ‘Geoglecio’ (Llwybr Cenedlaethol, dyddiad anhysbys) sy’n fath o helfa i gynorthwyo twristiaid i ddysgu mwy am y llwybr arfordirol arbennig hwn. Efelychir y dechneg o fewn yr ystafell ddosbarth i blethu elfen o gêm a hwylusdod i’r sesiwn sy’n rhan allweddol o ysbrydoli plant gan ychwanegu elfen o gystadlu (Schreiner, 2019). Drwy ddefnyddio iPads i ddilyn cliwiau ar ffurf codau QR (gweler ffigwr 5) bydd yr helfa yn arwain y plant at gyflwyno’r ardal byddan nhw’n astudio sef Abergwaun. Gwëir cymhwysedd digidol i’r weithgaredd yn ogystal, sy’n hollbwysig bellach o ystyried datblygiad technoleg (Freedman, 2001). Er dewisiwyd yr ardal gan yr athro bydd cynnyws yr hyn maent am ddysgu yn deillio mwy o ddiddordeb a chwestiynau’r plant wrth ymgymryd â’r gweithgareddau cychwynnol. Atgyfnertha Davis a Summers (2014) fod pobl yn cofio 90% o’r hyn maent yn ei wneud o gymharu â 10% o’r hyn darllenwyd. Pwysig yw pennu topigau astudio’n hwyrach yn y tymor felly ar ôl i’r plant gael blas ar y pwnc penodol dan sylw.

Ffigwr 5 – Codau QR gyda’r cliwiau i arwain at yr unigolion/lleoliadau noder isod

Jemima Nicholas                                            D.J. Williams

Moby Dick                                        Cwm yr Eglwys





Wedi’r gweithgaredd hwn gellir cychwyn ar y broses o ffurfio cwestiynau ar gyfer y gwaith ymchwil megis ‘Pwy yw’r bobl sydd wedi’u claddu o dan y cerrig bedd hyn?’, ‘Pam bod y fenyw’n y llun yn gwisgo gwisg Gymreig ac yn edrych mor ddig/ymosodol?’ neu ‘Pam bod pobl wedi adeiladu cerflun o forfil yn y tywod yn Abergwaun?’ a ‘Beth ddigwyddodd i’r adeilad oedd yn y storm?’. Rhain yw ond ambell enghraifft o gwestiynau all ddeillio o’r helfa. Techneg gellir defnyddio i gymell dysgwyr i feddwl yn ddyfnach am yr hyn maent am ofyn yn sgil yr helfa lluniau all fod y diagram GESD gan ei fod yn annog datblygiad o fetawybyddiaeth (Israel et al, 2005). Datblygir cwestiynau o hynny felly a syniad o sut i’w wneud yn fwy ymarferol yn lle ar bapur yw cael cwdyn mawr lle mae croeso i’r plant drosglwyddo eu cwestiynau i’r cwdyn ac ychwanegu at eu cwestiynau dros y diwrnod sy’n rhoi cyfle iddynt dreulio’r wybodaeth dros gyfnod o amser. Mae rhoi digonedd o amser i blant yn ffactor angenrheidiol er mwyn galluogi iddynt feddwl am gwestiynau gwerth chweil ond hefyd o ran hwyluso eu sgiliau ymholi (Harlen, 2014). Cesglir yr holl gwestiynau ynghyd â’u grwpio’n ôl tebygrwydd er mwyn trefnu’r cwestiynau a lleihau’r nifer heb ddileu cyfraniad unrhywun. Gellir pennu prif deitl ymbarél ar gyfer yr ymchwil er enghraifft ‘Agor drysau Abergwaun-beth sydd yn arbennig am ein ardal leol?’, er mwyn cael platfform i’r cwestiynau ymholi.

Ymchwil

Cyn cychwyn ar unrhyw waith ymchwilio ymarferol cyflwynir yr ‘Ystafell Ymchwilio’ i blant neu os nad oes gymaint o le yn yr ysgol gellid cael ‘Ein Cornel Canfod’. Yno bydd modd i’r plant ychwanegu unrhyw waith ymchwil, tystiolaeth a data maent wedi casglu gan greu ardal rhyngweithiol a hygyrch i bawb. Noda Catling (2017) fod hyblygrwydd yn angenrheidiol wrth addysgu’r dyniaethau gan ei fod o’r farn fod yr hyn sy’n deillio o ddiddordeb y plant yn fwy tebygol o ddyfnhau dealltwriaeth eu dysgu. Am y rheswm hynny bydd yr ardaloedd a noder uchod [Ystafell Ymchwilio/ Cornel Canfod] ond yn cynnwys ambell adnodd a sbardun gan yr athro er mwyn hwyluso ond daw y gweddill o waith y plant.
Cesglir yr holl godau QR o’r helfa a’u grwpio i bedwar topig ymchwilio sef Moby Dick, D.J. Williams, Jemima Nicholas a Chwm yr Eglwys. Aiff y plant ati i ddefnyddio’u hetiau meddwl i benderfynu pa dopig maent am ymchwilio iddi’n gyntaf neu sy’n eu hymddiddori fwyaf. Wedi iddynt benderfynu bydd disgwyl iddynt ddewis topig gan greu grwpiau ymchwilio gwahanol. Rhodda hyn gyfle i’r plant ennyn fwy o rym dros eu dysgu gan eu bod yn cael dewis pa faes maent am ymchwilio iddi’n gyntaf. Noda Bell et al (2010) mai sicrhau’r cyd-bwysedd hwn rhwng ymyrraeth athro a chyfraniad disgyblion yw un o’r prif sialensau o DSY. Pennwyd y topigau penodol gan yr athro felly ond y cwestiynau a’r trywydd ymholi gan y disgyblion. Bydd y grwpiau’n ymchwilio i’w meysydd dewisiol ac yn cyflwyno eu canfyddiadau i weddill y dosbarth ar ddiwedd y tymor o waith gan ychwanegu elfen arall i’r dasg o sut i drosglwyddo gwybodaeth a darganfyddiadau i eraill. Pwynt da arall i’w hadnabod yw’r ffaith nad yw’r grwpiau wedi’u ffurfio yn ôl lefel cyrhaeddiad y disgyblion nac yn ôl pwy yw eu cyfoedion ond yn hytrach yn dilyn diddordeb gan ychwanegu at y ffactor pwysig ymhlith gwersi DSY sef dewis a rhyngweithio cymdeithasol (Chinn et al, 2007).
Cychwynnir ar y broses ymchwil drwy ail-ymweld â’r tabl GESD gan dalu sylw at y golofn ‘Sut?’ gan ofyn i’r plant ystyried gwahanol ffyrdd o gasglu’r wybodaeth sydd yn angen i ateb eu cwestiynau. Mynega Israel et al (2005) fod sicrhau ail-ymweliad â strategaethau megis y diagram GESD yn cynorthwyo plant nid yn unig i wneud cysylltiadau rhwng y cwestiynau a’r gweithredu ond hefyd gan ei fod yn sicrhau datblygiad adfyfyriol dysgwyr. Mae’n debyg daw y plant i sawl casgliad megis llyfrau, rhyngrhwyd, erthyglau papur newydd a chylchgronau, teledu, radio neu gyfweliadau a holiaduron. Dadleua Catling (2017) fod defnyddio amryw eang o stimiwlau yn rhan allweddol o addysgu a dysgu’n y dyniaethau. Atgyfnertha Estyn (2017) bwysigrwydd cynnig adnoddau ysgogol amrywiol i blant ond hefyd amgylcheddau dysgu cyferbyniol er mwyn ysbrydoli dysgu dwfn. Felly’n ogystal ag adnoddau amrywiol gall y plant gynnal sawl ymweliad a teithiau gwaith maes ag Abergwaun fel rhan o’u hymchwil i’r meysydd dan sylw.
Gall y grŵp sydd wedi dewis canolbwyntio ar gerflun o forfil a geir yn Abergwaun gynnal ymchwil mewn llu o ffyrdd a all arwain at waith diddorol iawn. Gellir ymweld ag Abergwaun a threfnu holiadur neu gyfres o gwestiynau ar ffurf cyfweliadau anffurfiol i ofyn i frodorion y dref am arwyddocâd morfilod yn Abergwaun. Rhodda hyn syniad go lew iddynt o ran ateb cwetsiwn posib megis ‘pam bod yna gerflun o forfil wedi bod ar draeth Abergwaun?’. Yn fuan iawn mi fydd y plant yn medru darganfod y cafodd Moby Dick ei ffilmio’n Abergwaun ac mai sail y stori oedd hwyliwr llong yn ceisio dial ar forfil. Yn dibynnu ar ddiddordeb y plant gall hyn arwain at drafodaeth o’r nofel a’r ffilm yn ogystal â sgyrsiau ynghylch y perygl o ddifodiant morfilod ac anifeiliaid sydd bellach wedi diflannu yn sgil ymddygiad dynoliaeth. Galluoga gwersi DSY gyfle i’r bwyslais fod yn llai ar gynnwys a mwy ar sgiliau gan gynyddu cymhelliant ac ymrwymiad pob un disgybl a gwêl hyn yn amlwg yng Ngogledd Iwerddon ymysg tystiolaeth o ymatebion oedd yn nodi bod yr arddull agored hon yn caniatáu cyfraniad fwy hafal mewn dosbarth o blant (Greenwood, 2013). Wrth ddarllen y nofel, gwylio’r ffilm a defnyddio rhaglenni byd natur megis gwaith David Attenborough bydd modd i’r plant gasglu gwybodaeth o ffynhonellau o bob math gan gynnwys o hen i gyfoes. I’w wneud yn fwy perthnasol i Gymru gellir astudio anifeiliaid megis y wiwer goch, yr afanc a’r barcud coch gan gynnig cyfleon i gyfuno dysgu am Gymru ac ardal leol gyda chysylltiadau byd-eang (APAGDOS, 2008).
Thema’r ail grŵp yw hanes D.J Williams un o arweinwyr Plaid Cymru a gafodd ei eni a’i fagu’n Abergwaun. O ran hanes gellir ymchwilio i erthyglau i ateb cwestiynau ymholi tebyg i ‘pwy oedd D.J. Williams a beth yw Plaid Cymru?’. Arweinia hyn yn anochel at astudiaeth o derfysg Williams yng nghwmni Saunders Lewis a Lewis Valentine yn Ngogledd Cymru gyda helynt Tân yr ysgol fomio. Mynega Grigg a Hughes (2013) mai allweddol ydyw i sicrhau mai aml a chyson y dylid trefnu profiadau tu allan yn yr awyr agored i blant a hynny’n enwedig ar ffurf gwaith maes o ystyried mai dyniaethau yw’r pwnc dan sylw. Felly gellir trefnu taith i’r gogledd i ymchwilio i hanes Tân yr ysgol fomio hefyd gan gyfoethogi profiad y plant o’u hunaniaeth fel cenedl yn ogystal â fel trigolion lleol sy’n hollbwysig o ran addysgu Cymreictod (ACCAC, 2003).
Nesaf yw grŵp Jemima Nicholas, arwres a achubodd Abergwaun o’r gelyn Ffrengig yn 1797 gyda grym y wisg Gymreig. Gall y plant ymchwilio i ‘pwy oedd Jemima a pham ei bod wedi’i chladdu yn Abergwaun?’. I ddatrys hyn gall y plant ddarllen llyfrau hanesyddol amdani ac edrych ar hen luniau ohoni gan astudio’i gwisg. Gellir ymweld â’i bedd i ddarllen y wybodaeth arni ac arsylwi’r amgylchiadau sydd o amgylch ei charreg bedd neu hyd yn oed cael mynediad i gonsensws i gael gafael ar bwy oedd Jemima y wraig ei hun. I drin y cwestiwn ‘pam ddaeth y Ffrencwyr i Abergwaun?’ gellir pori’r we i gasglu gwybodaeth am hanes o amgylch y byd yn 1797, edrych ar fap o’r cyfnod i nodi hygyrchedd Abergwaun o ran mynediad i longau. Os oes gan y plant ddiddordeb yn y fath o gwestiwn megis ‘sut driniaeth cafodd Jemima wedi’i hymddygiad arwrol?’ gellir ofyn am gyngor o haneswyr lleol neu arbenigwyr ar hanes Cymru gan fod darparu cyfleon i blant drafod â arbenigwyr lleol yn arfer dda mewn gwaith ymholi hanesyddol (Estyn, 2017). Arweinia stori bywyd Jemima Nicholas at astudiaeth o hanes y wisg Gymreig a’r defnydd ohoni drwy’r oesoedd yn ogystal â llifo at wersi’n seiliedig ar astudiaeth o fenywod arwyddocaol eraill Cymru a Phrydain.
Yn olaf, ceir gwaith grŵp mwy daearyddol ei natur yn seiliedig ar storm enwog 1859 wnaeth achosi llongddrylliadau ac erydodd Eglwys Saint Brynach sydd yng Nghwm yr Eglwys. Gellir ymchwilio i gwestiynau megis ‘beth achosodd y storm fawr yn 1859?’ a ‘pha ddifrod a wnaeth ledled Prydain?’ ac wrth gwrs ‘beth oedd yr Eglwys yn y llun a pham bod pobl yn cofio amdani heddiw?’. Drwy gynnal astudiaeth achos a darllen erthyglau papur newydd o’r cyfnod, ymweld â’r lle ac arsylwi ffotograffiau cyfoes daw’r plant i ddysgu am dywydd eithafol a’i heffaith ar adeiladau a thirwedd megis achos Cwm yr Eglwys. Gellir cymharu papurau ac erthyglau newyddion ddoe a heddiw neu astudio’r pegwn arall sef effaith tywydd eithafol ar dir ac adeiladau. Defnyddir eu gwaith ymchwil i ddychmygu cyflwr Cwm yr Eglwys cyn y storm fawr i ystyried y difrod a fu gan feddwl am ddatrysiadau o fewn ein cymdeithas modern a geir i arbed niwed tywydd tebyg yn ein byd heddiw. Techneg da i ystyried datrysiadau i’r broblem o effaith ddinistriol tywydd eithafol yw Hetiau De Bono gan iddo ehangu ar sgiliau ac ystod Cwricwlwm Daearyddiaeth Cymru ar gyfer CA2 sef ‘sefydlu barn ac ystyried bod gan bawb safbwyntiau ynghylch materion a dadleuon daearyddol’. Dyma decheng felly sy’n rhoi’r plant mewn ffram o feddwl daearyddol gan iddynt ganfod y ffeithiau ac ystyried datrysiadau ac adfyfrio ynghylch effeithiolrwydd y syniadau hynny (De Bono, 2008).

Dadansoddi

O ran dadansoddi eu gwaith yn gyntaf, rhaid ystyried y dadansoddi a geir yn ystod y gwaith ymchwil cyn symud ymlaen at ddadansoddi y data a gasglwyd yn ôl yn yr ystafell ddosbarth. Noda Meyer (2010) fod asesu ar gyfer dysgu’n fwy gwerth chweil mewn sesiynau DSY pan caiff ei wneud yn ffurfiannol a hynny mewn dull o hunan-asesu’n bennaf. Trwy gydol y gwersi blaenorol felly disgwylir i’r plant dreulio cyfnodau yn adfyrfio’n annibynnol drwy lenwi tabl hunan-asesu ar glipfwrdd. Bydd gan yr athro fynediad i’r clipfwrdd a all drefnu cyfarfodydd gyda disgyblion yn ystod y daith ddysgu er mwyn trafod agweddau da a gwelliannau ar gyfer eu dulliau unigol er eu bod wedi gweithio mewn grwpiau. Cefnoga Hattie (2008) fod hunan-asesu yn rhan o ddysgu annibynniaeth i ddysgwyr mewn sesiynau DSY. Syniad fel modd o asesu ddiwedd cyfnod all fod i’r plant greu rywfath o adroddiad lafar neu ysgrifenedig ar yr hyn wnaethant fwynhau, yr wnaethant lwyddo gwneud a’r hyn nad oedd yr un mor llwyddiannus gan gynnwys argymhellion o wella. Ceir pwyslais felly ar fagu dysgwyr adfyfyriol sy’n gyfrifol dros ei cynnydd dros disgyblion gwybodus o ran cynnwys.
Cesglir data a thystiolaeth ar ddau lefel sef yn ystod y gwaith ymchwilio yn yr ysgol drwy lyfrau, lluniau a mapiau ac yna wrth iddynt weithredu gwaith maes drwy holiaduron/ cyfweliadau, ffotograffiau ac arsylwadau. Gellir trosglwyddo’r mapiau, lluniau a’r ymchwil o lyfrau mwy neu lai’n syth i’r ‘Ystfaell Ymchwilio/Cornel Canfod’. Gyda’r gwaith maes gellir teipio’r holiaduron neu greu codau QR recordiadau o’r cyfweliadau neu arsylwadau a wnaethant. Ond, cyn mynd ati i gyflwyno’r gwaith ymchwil yn derfynol, cred Catling (2017) mai pwysig yw annog plant i dalu sylw at ddibynadwyedd data a ffynhonellau amrywiol eu gwaith ymchwil. Ategir hyn yng Nghwricwlwm Hanes CA2 Cymru pan noder fod disgwyl i blant ‘fyfyrio ar eu dull ymchwilio’ gan dalu sylw at ‘ddewis, cofnodi a threfnu gwybodaeth hanesyddol. Dosberthir eu gwybodaeth yn ôl ffynonellau felly er enghraifft i grwpiau megis gwybodaeth o berson neu sefydliad wyneb i wyneb neu data a gasglwyd o amgueddfa neu safle ac yna tystiolaeth a gasglwyd o adnoddau megis y rhyngrwyd, llyfrau. Galluoga hyn gyfle i’r plant wahaniaethu rhwng ffaith a barn a thrafod dibynadwyedd neu dueddiadau yn eu gwaith ymchwil.

Cyfathrebu/ Rhannu

Noda Grigg a Hughes (2013) fod astudiaeth leol yn cynnig amryw o gyfleon i blant ddefnyddio’u sgiliau TGCh a’u rhoi ar waith. Cynigir y cyfle gorau am hyn yn yr adran olaf o’r  Model ‘S’ sef datblygu dulliau ac arferion rhannu eu gwaith gydag eraill mewn modd dealladwy. Noder yn gynt fod y plant wedi’u dosbarthu i grwpiau ymchwil felly cyflwynir eu gwaith fesul grwpiau i weddill y dosbarth. O ran y gwaith ymchwil ar forfilod gellir meddwl am sawl arddull wahanol o drosglwyddo’r hyn ddysgon gan gynnwys gwneud iMovie o’u taith darganfod hanes y cerflun ar y traeth. Gellir wedi darllen neu wylio’r ffilm ysgrifennu broliant addas ar eu cyfer. Neu geisio creu rhaglen tebyg i raglennu teledu David Attenborough ar anifail o’u dewis sydd mewn perygl o ddifodiant. O ran hanes D.J. Williams opsiwn yw i ddefnyddio sgrîn werdd i greu rhaglen newyddion ar helynt bywyd D.J. Williams.
Noda ACCAC (2003) bod staff sydd sydd yn defnyddio haneswyr lleol ac ymwelwyr wrth addysgu yn troi’r hyn sydd ar bapur yn brofiad byw i blant. Er mwyn rhannu eu gwaith ymchwil ar Jemima Nicholas all y plant efelychu steil y cwmni ‘Mewn Cymeriad’ gan gysylltu eu gwaith darllen a’i droi’n brofiad gweledol. Wrth fynd ati i wneud hynny byddai chwarae’r gêm y ‘Gadair Goch’ yn fodd hwylus o gynhesu’r plant (Janes, 2014) a thanio’u dychymyg ynghylch y cymeriad hanesyddol. O ran cyflwyno’u hastudiaeth achos o Gwm yr Eglwys gellir ystyried creu ryw-fath o gywaith hanesyddol o hanes y storm fawr 1859 gan gynnwys ffotograffiau, mapiau a phytion o erthyglau papur newydd o’r cyfnod. Ar y llaw arall o ran trafod yr ochr mwy daearyddol o’r astudiaeth gellir ail-greu rywfath o storm ar ffurf arbrawf i arsylwi effaith ar raddfa meicro o dywydd eithafol ar fodel o eglwys. Bydd modd i’r plant eto ddewis eu deunyddiau ac adnoddau er mwyn efeylchu yr hyn maent wedi deall o’r ymchwil i’w cyfoedion.
O ran ateb cwestiwn mawr yr ymholiad ‘Agor drysau Abergwaun- beth sydd yn arbennig am ein ardal leol?’ plethir pob dim ynghyd drwy drosglwyddo’r gwaith o’r ‘Ystafell Ymchwilio/ Cornel Canfod’ a’u cyflwyniadau i’w cyfoedion ar ffurf map rhyngweithiol ar gyfer twristiaid, ymwelwyr neu hyd yn oed trigolion Abergwaun ei hun. Gyda datblygiadau TGCh ceir llu o feddalweddau sydd yn caniatáu ar gyfer cyflwyniadau newydd ac addas i’n plant heddiw (Grigg a Hughes 2013). Uwcholeua Estyn (2017) hefyd taw er mwyn llwyddo’n y dyniaethau angenrheidiol ydyw i geisio cynnwys sgiliau TGCh law yn llaw â sgiliau’r fframwaith llythrennedd a rhifedd mewn gwersi.

Diweddglo

Yn bendant, gellir ystyried DSY fel dull llwyddiannus mewn amryw gyd-destun gan ei fod yn caniatáu ar gyfer gwau fframweithiau o bob math i wersi athrawon megis y Cwricwlwm Cymreig, cymhwysedd digidol a themâu trawsgwricwlaidd. Gan ystyired gwaith Donaldson (2015) a’i bwyslais ar waith gyda sail ar sgiliau gellir dadlau bod poblogrwydd a’r denfydd o DSY yn cynyddu. O ran hawliau’r plentyn (CCUHP, 2019), mae’n ddull sydd yn galluogi addysg mwy plentyn-ganolog sydd yn profi’n ôl Palmer (2002) lawer yn fwy effeithiol o ran cynyddu cymhelliant a chyfraniad plant. Er dadleua rhai nad yw’n realistig i’w ddefnyddio yn sgil anhawsterau amser (Zion a Mendelovici, 2012) ac wrth ddehongli natur ein cwricwlwm a chanlyniadau hynny ar agweddau athrawon (Chichikien, 2016). Wedi dweud hynny, allweddol ydyw i annog plant i fabwysiadu agwedd mwy annibynnol at eu dysgu gan ymgymryd mewn gweithgareddau’n weithredol (Healey a Roberts 2004). DSY yw un o’r dulliau gorau ar gyfer darparu’r cyfleon i ddisgyblion wneud hynny gan ei fod yn canolbywntio ar fagu dealltwriaeth ddofn dros ddysgu ar gof ffeithiau pynciol (Lepareur a Grangeat, 2018). Wrth gwrs, ni ddylid ei ddefnyddio’n ormodol ond rhaid ei ddefnyddio digon gan ei fod â’r gallu i sbarduno chwilfrydedd cynhenid ein disgyblion (Nickels, 2016). Cadw a chynnal y chwilfrydedd hwn yw blaenoriaeth byd addysg – wrth ystyried hyn, mae DSY yn ddull gwerthfawr i athrawon ledled y byd.

